Microsoft Office

Microsoft Office on Microsoftin valmistama, yksi maailman eniten käytetyistä toimisto-ohjelmistopaketeista Windows- ja Mac OS X -käyttöjärjestelmille. Microsoft Officen kehitystyö aloitettiin vuonna 1983 Apple Macintosh -tietokoneille. Myöhemmin vuonna 1993 Microsoft kehitti Office-paketista Windows-version, joka sisälsi Microsoft Word-, Microsoft Excel- sekä Microsoft PowerPoint -sovellukset.

Vuonna 2012 Softpedia kertoi Microsoft Officen rikkoneen miljardin käyttäjän rajan, ollen samalla käytetyin toimisto-ohjelmisto maailmassa.

Eri Office-pakettien lisäksi Microsoft Office tulee esiasennettuna Windows RT -tableteille. Officen mobiiliversio on saatavilla ilmaiseksi Windows Phone-, iOS-, ja Android-puhelimille. Microsoft on myös julkaissut internetselaimella toimivan Office Online -paketin (aikaisemmin nimellä Office Web Apps) joka kilpailee Googlen Docsin kanssa. 2020-luvulta alkaen Office-tuotenimen käyttö on vähentynyt, ja tilaustuotteissa sen korvaa vähitellen nimeke Microsoft 365, jolle nimelle sovellukset muuttuvat tammikuussa 2023, jolloin Office-tuotemerkki jää valtaosin historiaan. Kertaostona hankittavan tuotteen nimenä säilyy kuitenkin toistaiseksi Microsoft Office.

Office-paketin sisältö 
Office-paketteja on saatavilla useita versioita yksityis-, opetus- ja yrityskäyttöön, pakettien sisällöt vaihtelevat tämän mukaan. Office-pakettien sisältämiä ohjelmia ovat mm.:

Microsoft Word – Tekstinkäsittelyohjelma
Microsoft Excel – Taulukkolaskentaohjelma 
Microsoft PowerPoint – Esitysgrafiikkaohjelma
Microsoft OneNote – Muistiinpano-ohjelma
Microsoft Outlook – Ajanhallinta-, sähköposti- ja yhteystietojen hallinta -ohjelma
Microsoft Publisher – Julkaisuohjelma
Microsoft Access – Tietokantaohjelma
Microsoft OneDrive – 1 Tt verkkotallennustilaa

Lisäksi yrityskäyttöön:
Office Online – Office-sovellusten verkkoversiot
Exchange Online – Sähköposti, kalenteri ja yhteystiedot
Skype for Business – Pikaviestintä- ja verkkoneuvottelutoiminnot yrityskäyttöön ml. videoneuvottelut
Teams – Pikaviestintä ja verkkoneuvottelut sekä yrityksen sisäinen tiimiviestintä.

Versiohistoria

Windows-alustoille

Microsoft Office for Windows
Microsoft Office for Windows on vuonna 1990 julkaistu paketti Windows 3.0 -käyttöjärjestelmälle.
Microsoft Word for Windows 1.1
Microsoft Excel for Windows 2.0
Microsoft PowerPoint for Windows 2.0

Officen 1.5-päivitys sisälsi Excel 3.0 -version, ja seuraava, 1.6-päivitys sisälsi Mail for PC Networks 2.1 -version.

Microsoft Office 3.0
Microsoft Office 3.0, koodinimeltään Office 92, julkaistiin vuonna 1992. Tämä oli ensimmäinen Office-paketti, joka julkaistiin kuluttajille CD-ROM-muodossa.
Microsoft Word 2.0
Microsoft Excel 4.0
Microsoft PowerPoint 3.0
Microsoft Mail 3.0

Vuonna 1993 julkaistiin Microsoft Office Professional -versio, joka lisäsi pakettiin Microsoft Access 1.1 -version.

Microsoft Office 4.x
Microsoft Office 4.0 -paketti julkaistiin vuonna 1993. Wordin numero nostettiin vastaamaan MS-DOSin ja Macintoshin versiota.
Microsoft Word 6.0
Microsoft Excel 4.0a
Microsoft PowerPoint 3.0
Microsoft Mail 4.0

Microsoft Office 4.2 julkaistiin vuonna 1994 Windows NT:lle tukien i386-, Alpha-, MIPS- ja PowerPC -arkkitehtuurin koneet.

Microsoft Office 95

Microsoft Office 95 julkaistiin vuonna 1995 uudistetulla logolla varustettuna. Logoa käytettiin myöhemmin myös versioissa Office 97, 2000 ja XP. Sovelluksien numerot muutettiin tarkoituksellisesti yhtenäisemmäksi. Office 95 oli suunniteltu Windows 95 -käyttöjärjestelmälle, minkä vuoksi se oli täysin 32-bittinen.
Microsoft Word 7.0
Microsoft Excel 7.0
Microsoft PowerPoint 7.0
Microsoft Schedule+ 7.0

Professional-versio sisältää peruspaketin lisäksi myös Microsoft Access 7.0 -version.

Microsoft Office 97

Microsoft Office 97, koodinimeltään Office 8.0, toi paljon uudistuksia, kuten Office-avustajan, kieliasun tarkastajan sekä visuaalisen päivityksen koko Office-pakettiin.
Microsoft Word 8.0
Microsoft Excel 8.0
Microsoft PowerPoint 8.0
Microsoft Schedule+ 8.0
Microsoft Access 8.0

Microsoft Office 2000
Microsoft Office 2000, koodinimeltään Office 9.0, sisälsi paljon turvallisuutta parantavia tekiöitä, kuten macrojen allekirjoitusten tarkistamisen. Office 2000 on viimeinen Windows 95 -käyttöjärjestelmää tukeva Office-paketti.

Microsoft Office XP
Microsoft Office XP, koodinimeltään Office 10.0 tai Office 2002, julkaistiin Windows XP -käyttöjärjestelmälle. Office XP toi uudistuksen nimeltä Safe Mode, jolla pystyi avaamaan virheellisiä tai korruptoituneita asiakirjoja. Smart tag oli ensimmäinen automaattinen kirjoituksen korjaustyökalu Office-paketeissa. Office XP:ssä kokeiltiin myös äänikomennon syöttöä sekä käsin kirjoitetun tunnistusta. Office paketti on viimeinen, joka tukee käyttöjärjestelmiä Windows 98, ME ja NT 4.0.

Office XP on ensimmäinen Office-paketti, joka vaati tuoteaktivoinnin ennen käyttöä piratismin rajoittamiseksi.

Microsoft Office 2003
Microsoft Office 2003, koodinimeltään Office 11.0, julkaistiin vuonna 2003. Paketti sisälsi kaksi uutta jäsentä Officen tuoteperheeseen: Microsoft InfoPath ja Microsoft OneNote.

Microsoft Office 2007

Microsoft Office 2007, koodinimeltään Office 12.0, julkaistiin vuonna 2007. Paketti sisälsi tuen edistyneemmälle Office Open XML -tiedostomuodolle.

Microsoft Office 2010
Microsoft Office 2010, koodinimeltään Office 14 (koska Office 13 hypättiin yli), sisältää monia parannuksia edeltäjäänsä nähden, mm. laajennetun tiedostoformaattituen ja sosiaalisen median työkaluja. Ohjelmisto on saatavilla käyttöjärjestelmille Windows XP, Windows Vista ja Windows 7. Tämä on ensimmäinen Office-versio, jolla on tuki 32- ja 64-bittisiin käyttöjärjestelmiin.

Office 2010 toi ensimmäistä kertaa kuluttajien käytettäväksi myös ilmaiset online-versiot kuuluisista toimisto-ohjelmista, kuten Word, Excel, PowerPoint ja OneNote. Ohjelmistot toimivat kaikissa suosituimmissa selaimissa, kuten Internet Explorer, Mozilla Firefox, Google Chrome ja Apple Safari. Office Starter 2010 korvasi Microsoft Works -kotitoimisto-ohjelmiston.

Microsoft julkaisee päivityksen toimisto-ohjelmistoistaan myös mobiilialustoilleen Windows Mobile 6.5:lle ja Windows Phone 7:lle.

Sosiaalinen media Office 2010:ssä 
Microsoft Office 2010:n uusiin ominaisuuksiin kuuluu ns. "social connector" -ominaisuus. Ominaisuus yhdistää Outlook-sähköpostiohjelman moniin suosittuihin työelämässä käytettyihin sosiaalisen median palveluihin ja auttaa käyttäjää viestimään tehokkaasti verkostolleen ja pitämään yllä suhteitaan.

Microsoft Office 2013

Microsoft Office 2013, koodinimeltään Office 15, julkaistiin vuonna 2012. Se sisältää mm. uudistetun ulkoasun, työkalun optimointiin kosketusnäytöllisille laitteille, kirjautumisen Microsoft-tilillä Officeen ja uuden aloitusnäytön. Microsoft Office 2013:sta on julkaistu RT-versio Windows RT -käyttöjärjestelmälle. Office 15 sisältää täydellisen tuen ODF-tiedostomuodolle.

Microsoft Office 2016
Microsoft Office 2016, koodinimeltään Office 16, julkaistiin vuonna 2015. Sen uusina ominaisuuksina on mahdollisuus tallentaa tiedostot suoraan OneDrive-pilvipalveluun.

Mac-alustoille
Microsoft julkaisi ensimmäisen Office-ohjelman Mac OS -tietokoneille vuonna 1984. Wordin 1.0-versiota seurasi seuraavana vuonna Excel 1.0 ja sitä seuraavana vuonna PowerPoint 1.0. Access-tietokantaohjelmaa ei ole tehty Officen Mac-versioon.

Microsoft Office 98 Macintosh Edition
Microsoft Office 98 Macintosh Edition julkaistiin MacWorld Expo -tapahtumassa Yhdysvaltojen San Franciscossa vuonna 1998. Paketti sisälsi Internet Explorer 4.0 -selaimen sekä Outlook Express -sähköpostiohjelman.

Microsoftin Macintosh Business Unit muokkasi 98 Macintosh Editionia ennen julkaisua enemmän Mac-tyyliseksi.

Microsoft Office 2001 and v.X
Microsoft Office 2001 julkaistiin vuonna 2000 ollen viimeinen alkuperäisissä Mac OS -koneissa toimiva Office-paketti. Samalla julkaistiin Entourage-sähköpostiohjelma joka sisälsi myös kalenterin, osoitekirjan, tehtävälistan ja muistion. PowerPC-prosessori on vaadittu ohjelmiston pyörittämiseen.

Microsoft Office v. X julkaistiin vuonna 2012 ollen ensimmäinen Mac OS X -yhteensopiva Office-paketti.
Microsoft Word X
Microsoft Excel X
Microsoft PowerPoint X
Microsoft Entourage X
MSN Messenger for Mac
Windows Media Player 9 for Mac
Internet Explorer for Mac.

Office 2004
Microsoft Office 2004 for Mac julkaistiin toukokuussa 2004. Mukana oli myös tuki VBA:lle (Visual Basic Applications).
Microsoft Word
Microsoft Excel
Microsoft PowerPoint
Microsoft Entourage 
Microsoft Virtual PC

Office 2008

Microsoft Office 2008 for Mac julkaistiin tammikuussa 2008 ollen samalla ensimmäinen Office, joka toimi Intel- ja PowerPC-kantaisilla Mac-koneilla. Mukana oli myös tuki Office Open XML -tiedostomuodoille.

Office 2011

Microsoft Office for Mac 2011 julkaistiin lokakuussa 2010. Entourage-sähköpostiohjelma tiputettiin pois, koska Outlook oli suunniteltu toimimaan paremmin OS X -version Office-perheen ja Microsoftin Exchange-serverin välillä.

Office 2016
Microsoft Office for Mac 2016 julkaistiin vuonna 2015. Sen myötä sovellus sai tuen Retina-näyttöille. Outlook 2016 for Mac -sovellus on hyvin rajoitettu verrattuna Windowsin vastaavaan.

Office 365
Office 365 on Microsoftin yksityisille ja yrityksille markkinoima toimisto-ohjelmisto, joka julkaistiin vuonna 2011. Alkujaan Office 365 oli tarkoitettu vain yrityskäyttöön, mutta Microsoft lisäsi mahdollisuuden käyttää uusimpia ohjelmia kuukausimaksullisella käyttölisenssillä, jota tarjotaan myös yksityisasiakkaille.

Office 365 yksityisille
Microsoft Office -tuotteet Microsoft Windows sekä Mac OS X -ympäristöön. Sisältää myös rajattoman tallennustilan Microsoftin OneDrive-palvelussa sekä 60 minuuttia puheaikaa Skypeen joka kuukausi.

Office 365 yrityksille
Yrityksille Microsoft tarjoaa ratkaisuja sähköpostin, verkkoneuvottelun, dokumenttien tallentamisen ja jakamisen sekä sosiaalisen verkoston hallinnointiin ohjelmien Exchange Online, Skype for Business, SharePoint Online, OneDrive for Business, Yammer ja Office Online sekä muiden Office-tuotteiden avulla.

Lähteet

Aiheesta muualla 

 Microsoft Officen virallinen sivusto 
 Microsoft Officen virallinen sivusto 
 Microsoft Office for Mac 
 UKK – Microsoft Office 365 

Mac OS -ohjelmat
Windows-ohjelmat
Office
Toimisto-ohjelmistot
Seulonnan keskeiset artikkelit